《杂诗十首 其七》
魏晋·张协

此乡非吾地，此郭非吾城。羁旅无定心，翩翩如悬旌。

出睹军马阵，入闻鞞鼓声。常惧羽檄飞，神武一朝征。

长铗鸣鞘中，烽火列边亭。舍我衡门衣，更被缦胡缨。

畴昔怀微志，帷幕窃所经。何必操干戈，堂上有奇兵。

折冲樽俎间，制胜在两楹。巧迟不足称，拙速乃垂名。

作者简介：西晋安平人，字景阳。张载弟。少有俊才，与载齐名。辟公府掾，转秘书郎，转河间内史，在郡清简寡欲。时大乱，遂弃绝人事，屏居草泽，以吟咏自娱，造语清新。怀帝永嘉初，征黄门侍郎，托疾不就，卒于家。有《七命》，世以为工。今有《张景阳集》辑本。